皇太子及宰相屢言祿山反，帝不信。是時國忠疑隙已深，建言追還朝，以驗厥狀。祿山揣得其謀，乃馳入謁，帝意遂安，拜尚書左僕射，詔還鎮。又請為閑廄、隴右群牧等使，其軍中有功位將軍者五百人，中郎將二千人。祿山還，乃反范陽，詭言奉密詔討楊國忠，反書聞，中外失色。明年正月，僭稱雄武皇帝，國號燕，建元聖武，子慶緒王晉，慶和王鄭。